**בבית המשפט המחוזי בתל אביב - יפו** **מ.ת 19 -**

**בפני שופט תורן**

**המבקשת: מדינת ישראל**

באמצעות פרקליטות מחוז ת"א (פלילי)

הנרייטה סולד 1, תל אביב-יפו 64294

טלפון: 03-6970222 פקס: 03-6919108

**- נ ג ד -**

**המשיבים:**

1. **אורן בן אברהם שץ**

יליד 1978, ...

... גבעתיים

**במעצר מיום 29.10.19**

1. **אלכסנדר בן סרגיי בוכמן**

יליד 1992, ת.ז ...

....

**במעצר מיום 29.10.19**

1. **פבל בן ולדימיר שילוב**

יליד 1987, ת.ז ...

...בת ים

**במעצר מיום 29.10.19**

**בקשה למעצר עד תום ההליכים המשפטיים**

**לפי סעיף 21 לחוק סדר הדין הפלילי (סמכויות אכיפה-מעצרים), תשנ"ז-1996**

**בית המשפט הנכבד מתבקש להורות על מעצרם של המשיבים עד לתום ההליכים המשפטיים נגדם.**

1. נגד המשיבים הוגש כתב אישום הכולל תשעה אישומים, שעניינם בעיקר קשירת קשר לביצוע פשע, וביצוע עבירות של גרימת אדם לעזוב את מדינתו לשם העסקתו בזנות, הבאת אדם לעיסוק בזנות, פרסום שירותי זנות של בגיר וסרסרות (ריבוי עבירות).
2. המשיבים נעצרו ביום 28.10.19, מעצרם הוארך מעת לעת בהחלטות בית משפט השלום בתל אביב, ועתיד להסתיים **ביום 22.11.19 בשעה 12:00**, על פי החלטת כב' השופטת עדי יעקובוביץ במ"י 51848-10-19; 51856-10-19; 51846-10-19.

**ואלה נימוקי הבקשה:**

1. לבית המשפט הנכבד הוגש כתב אישום המייחס למשיבים ריבוי העבירות המפורטות להלן: קשירת קשר לביצוע פשע – עבירה לפי סעיף 499(א)(1) לחוק העונשין התשל"ז-1977 (להלן: **"חוק העונשין"**); גרימה לעזיבת המדינה לשם זנות או עבדות – לפי סעיף 376ב לחוק העונשין; ניסיון לגרימה לעזיבת המדינה לשם זנות או עבדות – לפי סעיף 376ב יחד עם סעיף 25 לחוק העונשין; הבאת אדם לעיסוק בזנות – לפי סעיף 202 לחוק העונשין; ניסיון להבאת אדם לעיסוק בזנות – לפי סעיף 202 לחוק העונשין עבירת פרסום שירותי זנות של בגיר – לפי סעיף 205ג(א) לחוק העונשין ועבירת סרסרות – לפי סעיף 199(א) לחוק העונשין.

**להלן בתמצית עובדות כתב האישום:**

* 1. עובר לחודש יוני 2017, במועד שאינו ידוע במדויק למאשימה, קשרו המשיבים 1 ו-2 קשר להבאתן של נשים ממדינות חבר העמים לשעבר אל מדינת ישראל, על מנת שתספקנה שירותי מין תמורת תשלום. כמו כן, קשרו משיבים 1 ו-2 קשר להביא נשים, השוהות בחו"ל ובישראל, לידי אספקת שירותי מין במשרד בבעלותו של נאשם 1 ובניהולם של נאשמים 1 ו-2 (להלן: "**המשרד**"), וזאת על מנת לקבל חלק מדמי האתנן שניתנו לכל אחת מהנשים, בעד מעשי הזנות.
  2. במהלך חודש יוני 2019, חבר למשיבים 1 ו-2 משיב 3, אשר התגורר בתקופה הרלוונטית באוקראינה, ועסק בגיוס נשים ממדינות חבר העמים השוהות בישראל או מחוצה לה, ופעל איתם, ממקום מגוריו ממועד זה ואילך ועד למעצרם של השלושה במסגרת הקשר.
  3. במסגרת הקשר ולשם קידומו, הקימו משיבים 1 ו-2 אתר אינטרנט בו פרסמו מודעות רבות למתן שירותי מין, בהמשך הקימו קבוצה ב"Telegram", בעצמם ובאמצעות משיב 3, ופעלו לאיתור נשים, כאמור לעיל, לצורך העסקתן בזנות במשרדם הן באמצעות משיב 3 והן באמצעות אחרים, לרבות על דרך של פרסום הצעת עבודה למתן שירותי מין תוך הבטחה לשכר גבוה. משיבים 1 ו-2, עסקו בניהול המשרד ובתפעולו, בצוותא חדא עם אחר, לרבות קבלת שיחות הטלפון מלקוחות, תיאום ההזמנות מול הנשים והנהגים ומעקב אחר דמי האתנן שהתקבלו. במסגרת פעילותם הפיקו המשיבים בצוותא חדא, הכנסה שאינה פחותה מסך של 11,664,000 ₪.

1. **נגד המשיבים קיימות ראיות לכאורה, להוכחת העבירות המיוחסות להם בכתב האישום והן בתמצית:**
   1. **הודעותיהן של המתלוננות באישומים 2 ו-4-9**, המתארות כיצד הביאו אותן המשיבים, בעת ששהו בישראל, לעסוק במתן שירותי מין על ידי המשיבים, כאשר המתלוננת באישום השני מתארת אף כיצד גרמו לה המשיבים 1 ו-2 לעזוב את ארצה לצורך כך. עוד, מתארות המתלוננות את התנאים בהם הועסקו כמפורט באישומים השונים.
   2. **הודעתו של מיכאל מניחס** (להלן: "**מיכאל**"), אשר הועסק על ידי משיב 1, ונטל חלק מרכזי בתפעול פעילות המשרד בצוותא חדא עם המשיבים, המפלילה את המשיבים במיוחס להם.
   3. **הודעות מפלילות** של נהגים ועדים נוספים אשר הועסקו על ידי משיבים 1 ו-2 במסגרת פעילות המשרד וכן הודעות מפלילות של לקוחות שעשו שימוש בשירותי המשרד.
   4. **דו"חות לגבי עימותים** שנערכו בין המשיבים לבין המתלוננות ובין הנהגים, ולפיהם עמדו המתלוננות והנהגים על גרסתם.
   5. **תוצרי האזנות סתר** המתעדות בעיקר שיחות בין משיבים 1 ו-2 וכן שיחות בינם לבין מיכאל, בין היתר, על אודות הקשר ביניהם לבין משיב 3, לגרום לנשים לעזוב את מדינתן לשם העסקתן בזנות, לגרום להבאת נשים לעיסוק בזנות וכן אודות תנאי אספקת שירותי המין, הכל כמפורט באישום הראשון. כמו כן נשמעים משיבים 1 ו-2 ומיכאל משוחחים עם לקוחות, נהגים ונשים. השיחות הללו משקפות באופן בהיר את חלקו של כל אחד מהמשיבים בתפעול העסק.

**בנוסף, תוצרי האזנת הסתר מבססים בבירור את העובדות המפורטות באישום השלישי**, היינו כיצד גרמו משיבים 1 ו-2 למתלוננת באישום הלה לעזוב את ארצה ולהגיע לישראל לצורך עיסוק במתן שירותי מין על ידי המשיבים.

* 1. **דו"חות עיקוב** – המתעדים את פעילות המשיבים 1 ו-2 והתנהלותם במסגרת קשירת הקשר כמתואר באישום השלישי. דו"חות העיקוב מתעדים באופן הדוק, רציף ומתמשך את התנהלותם של המשיבים באופן המתיישב עם שיחות שעלו בהאזנת הסתר ועם תוצרי החדירה למכשיר הטלפון הסלולארי של משיב 2.
  2. **מודעות** שפורסמו על ידי המשיבים באתרי המרשתת לצורך "גיוס" נשים מחבר העמים השוהות בארץ ובחו"ל, והבאתן לישראל לשם העסקתן בזנות. מספרי הטלפון המופיעים במודעות אלו קושרים את המשיבים למיוחס להם בכתב האישום.
  3. **מודעות פרסום שירותי מין** אשר פורסמו על ידי המשיבים באתרי המרשתת וביישומון ה- Telegram. מספרי הטלפון במודעות אלו קושרו למשיבים.
  4. **מסמכים ורישומים** אשר נתפסו בחזקתו של משיב 2 והמתעדים את היקף פעילות הסרסרות המיוחסת למשיבים.
  5. **טלפונים סלולריים** רבים שנתפסו אצל המשיבים, וכן אצל מיכאל שעבד עם משיבים 4 ו-5, ובחלקם כרטיסי סים התואמים את המספרים המבצעיים.
  6. **דו"חות חדירה וחיפוש בטלפונים סלולריים ותוצריהם** – הכוללת בין היתר התקשרויות רבות בין המשיבים לבין עצמם, וכן מול נשים השוהות בארץ ובחו"ל, נהגים, לקוחות ואנשי פרסום – המלמדים על פעילות ענפה העוסקת ב"גיוס" נשים ממדינות חבר העמים לשעבר, בין נשים השוהות בישראל ובין נשים השוהות מחוצה לה, על מנת שתספקנה שירותי מין בישראל תמורת תשלום.

1. **המשיבים נחקרו מספר פעמים ולהלן גרסאותיהם בתמצית:**
   1. משיב 1 שמר בחקירתו על זכות השתיקה.
   2. משיב 2, קשר עצמו בתחילה, באופן חלקי בלבד, למיוחס לו ובהמשך החקירה שמר על זכות השתיקה.
   3. משיב 3, הכחיש באופן גורף את המיוחס לו ומסר תשובות מתחמקות.
2. **עילות מעצר:**
   1. מעשיהם של המשיבים מקימים נגדם את חזקת המסוכנות כמפורט בסעיף 21(א)(1)(ב) לחוק סדר הדין הפלילי (סמכויות אכיפה-מעצרים), תשנ"ו-1996. מדובר במי שקשרו קשר לגרום לנשים לעזוב את ארצן על מנת לעסוק בזנות בישראל, ואף מימשו את הקשר ופעלו במסגרתו, להבאתן של אחדות מהנשים הללו לארץ לצורך העסקתן בזנות. זאת ועוד, המשיבים פעלו להבאתן של נשים הנמצאות בישראל ומועסקות בזנות, לידי עיסוק בזנות ולקבל חלק מדמי האתנן שניתנו לכל אחת מהנשים. המשיבים העסיקו את הנשים תוך קביעת תנאים לאופן הספקת שירותי המין, באופן של ניצול ושליטה כלפי הנשים. היקף הפעילות במשרדיהם של המשיבים, נסיבות הבאתן של הנשים לארץ, התכנון, התחכום במעשיהם של המשיבים, כל אלה מצביעים על חשש ממשי כי באם ישוחררו יוסיפו המשיבים לבצע עבירות ממן דומה.
   2. עבירות ההבאה והסרסרות מהוות חוליה משמעותית בסחר בבני אדם, ומכאן המסוכנות הגבוהה הנשקפת מהמשיבים. לעניין זה יפים דבריו של א' רובינשטיין ב**ע"פ 10545/04:**

**"תעשיית הזנות" מורכבת, כאמור, חוליות חוליות; אילולא שיתוף פעולה מצד חוליות אנושיות אחרות, הסרסורים והמביאים לידי עיסוק בזנות, לא היה הסחר בבני אדם הופך לפעילות עבריינית כדאית במובן הכלכלי. הסרסורים והמביאים לידי עיסוק בזנות הם הדרגים האחראיים למיסודה של תעשיית זנות המפיקה רווחים גדולים על גבן של קרבנות הסחר."**

* 1. על חומרת פעילותם של הסרסורים והמביאים לידי עיסוק בזנות כתב השופט חשין ב- **בש"פ 8077/01** :

**"עסקות אלו של סחר בבני אדם למטרת זנות, בדרך הטבע מערבות הן אנשים אחדים בשלבים שונים של הסחר, איש איש כחלקו, חלק מהותי יותר או מהותי פחות. סחר זה בבני אדם למטרת זנות ניתן לדמותו לפעילות שרשרת בין אנשים שונים, ושילובן של החוליות אלו באלו יוצר את הסחר מראשיתו ועד סופו. במובן זה דומים הדברים לסחר בסם מסוכן, שגם בו מעורבים אנשים שונים. אך טבעי הוא כי נקיש מכאן, שהלכה החלה בעבירת הסחר בסם תחול על ענייננו שלנו אף-הוא, לאמור, ששומה עליהם על בתי המשפט לעשות כמיטבם לשבור את השרשרת הרעה בכל מקום שיימצא להם, והרי שבירתה של חוליה אחת תביא לפירוק השרשרת כולה. פירוש הדברים הוא זה, שבתי המשפט יתייחסו בחומרת-יתר לכל אחת מן החוליות בשרשרת הסחר בבני אדם למטרת זנות ; וכדרכה של ההלכה בנושא הסחר בסם כן תהיה הלכה בסחר בבני אדם, שהנוטל חלק בשרשרת הסחר דינו, על דרך העיקרון, מעצר כאדם שהוכיח במעשיו כי מסוכן הוא ליחיד ולכלל".**

דברים אלה אמנם נאמרו בעיקרם בעבירות סחר בבני אדם, ואולם יפים אף לענייננו.

* 1. בנוסף, באשר למשיב 3, קמה עילת מעצר גם מכוח סעיף 21(א)(1)(א) לחוק סדר הדין הפלילי (סמכויות אכיפה-מעצרים), תשנ"ו-1996 שכן מדובר במי **שבשנים האחרונות חי ומתגורר באוקראינה** ועל כן קיים חשש מובהק, להמלטותו של משיב 3 מן הארץ באם ישוחרר ממעצרו.

1. עוצמת מסוכנות המשיבים, ובפרט משיב 1, מתגברת גם נוכח שמירתם על זכות השתיקה, שעה שמוטחות בהם עיקר הראיות לכאורה כנגדם. כך לדוגמא נאמר **בבש"פ 7129/15 מדינת ישראל נ' אברהם גפני** כי:

**"הלכה פסוקה היא כי נאשם שיש כנגדו ראיות לכאורה אינו יכול ליהנות משני העולמות: גם לשתוק על-אף הנטל הרובץ עליו להפריך את חזקת המסוכנות, וגם להשתחרר מהמעצר על אף שנותר בחזקת מסוכן [...] ובכלל, שתיקתו של חשוד מחזקת עמדת התביעה לצורך שלב המעצר".**

1. **עבר פלילי:**
   1. נוסף על האמור, למשיב 1 עבר פלילי בדמות שלוש הרשעות קודמות בגין עבירות דומות ובגין עבירות סמים. כמו כן לחובתו מאסר מותנה בן שמונה חודשים אשר הוטל עליו במסגרת ת"פ 60007-07-11 (מחוזי ת"א).
   2. לחובת משיב 2 הרשעות קודמות מבית דין צבאי בעבירות שאינן מן העניין.
   3. משיב 3 נעדר עבר פלילי.
2. מעשיהם החמורים של המשיבים, מלמדים על מסוכנותם הגבוהה כלפי ציבור הנשים בפרט וכלפי הציבור בכלל, ועל העדר האפשרות לאיין את מסוכנותם בדרך של חלופת מעצר.
3. **אשר על כן מתבקש בית המשפט הנכבד להורות על מעצרם של המשיבים עד תום ההליכים המשפטיים נגדם.**

**רוית שפיר, עו"ד לילך שטיבל, עו"ד**

**סגנית בפרקליטות מחוז תל אביב (פלילי) סגנית בכירה בפרקליטות מחוז תל-אביב (פלילי)**

תל-אביב ‏‏כ"ד חשון תש"פ

‏22 נובמבר 2019